da da da da da da nb da da da nb sv da da da da da da da da da en da en da da da da da da da en en
Alt for aggressive svanholmere missede DM-chancen i Skanderborg - Zishan Shah holder op som anfører efter seks år med tjansen - Svanholm Cricketklub
Fredag d. 10. september 2021 kl. 07:29 af Henrik Pfaff
For at Svanholm skulle have mulighed for at vinde DM ved at slå KB hjemme i årets sidste kamp på lørdag på Svanholm Park, skulle kampen i Skanderborg vindes. Men sådan gik det langtfra. Skanderborg vandt lodtrækningen og sendte os til gærdet. De udtalte, at de mente, at vi var bedst til at jagte en total.
Halvlegen gik bortset fra en enkelt sjettegærdestand, der bragte os fra 57 til 100, mellem Musa Mahmood (flot halvleg på 48) og Wahab Hashmi (32) fra skidt til det værre.
Abdullah Mahmood ude på en håbløs galej i Skanderborg, foto Peter Power
Sekser til Musa i Skanderborg, foto Peter Power
slut for Saud i Skanderborg, foto Peter Power
Holdet var fra starten alt for fokuseret på, at en stor total var nødvendig. Det resulterede i, at vi var ude på små 40 overe og altså smed 10 i skraldespanden. Alle de øverste gærdespillere forcerede. På Peter Powers video som kan ses på DCFs side, som for hovedpartens vedkommende fremgår, at der jævnligt bliver slået efter bolde, som man bør holde battet fra. Således havde vi hele cremen ude (6 gærder) på 25 overe.
En halvleg på 138 kan man ikke forvente at vinde med mod Skanderborgs gærdeside på en lille bane. Tilmed spillede vores tidligere medlem Monty Singh over evne og med seks seksere, som på en større bane ville have været gribechancer, underminerede han de muligheder, det gav, at vi havde tre skanderborggærder nede for 43. Fjerdegærdet hævede til 114 og med femtegærdet inde blev der passeret på 21 overe (Toqeer Ahmed 3/35).
Så den gang T 20 cricket, som vi mere eller mindre brændte os på, lykkedes Skanderborg altså med, selvom de blot skulle have taget det roligt. Dermed sikrede de sig med al sandsynlighed sig et dansk mesterskab.
Kampen lørdag mellem Svanholm og KB gælder nu mest æren. KB kan komme a point med Skanderborg, men jydernes koefficient kan næppe indhentes. De har en kolossal fordel af at kunne hælde store totaler ud på deres lille bane mod de dårligere hold.
Det system med, at der ikke regnes med indbyrdes kampe ved points-lighed, men kun koefficient, advarede vi på det kraftigste mod, da DCF insisterede på at indføre det, men åh nej – vi skal følge de internationale regler, blev beslutningen forsvaret med. Noget tyder på, at DCF nu er ved at komme til fornuft.
Måtte slide for det i Herning
Førsteholdets kamp i Herning dagen forinden blev ikke den walk over, som andre tophold har haft mod hjemmeholdet.
Vi havde tre mand ude for 5 point, men kasteudskiftningen betød, at presset lettede for jyderne, der takket være en enkelt spillers 72, nåede 167. Mads Henriksen tog 5/14 og broder Jonas, der kom på alt for sent, 3/16.
På den lille bane mod et venligt kasteangreb blev det dog ikke en alvorlig opgave. Jonas Henriksen (52) og Hamid Shah (57) skiltes som åbnere ved 85, da Hamid faldt. Jonas fortsatte med Saud Munir (43 not out), førend Jonas blev grebet. Anføreren Zishan Shah scorede de sidste sammen med Munir og vi passerede for 2 gærder på 27 overe og havde i øvrigt en hyggelig aftenspisning med Herning bagefter.
Jonas gribes i Herning, foto Peter Power
Efter kampen meddelte Zishan, at han fratræder som anfører med sæsonens udløb efter at han har holdt til det i seks år, men - til holdets lettelse - fortsætter med at spille. Opgaven bliver i familien, idet Hamid Shah overtager
Chris Chamberlains store dag
Andetholdets kamp ude mod Copenhagen på en udmærket, men lidt lille bane blev så vidt huskes Chris Chamberlains foreløbige kulmination på hans to årige karriere i Svanholm.
Vores gærdeholds opgave var at overgå Copenhagens indledende 157. Chris åbnede med keperen Vatsal Prajapati. Vatsal gik ved totalen 51, næste gærde ved 65, men Chris fortsatte i en især for Chris aggressiv stil (66 på 78 bolde) sammen med den næsten altid producerende Aden Aftab (37). De var begge ude ved 113. Så gik der hyggeonkel i gærdesiden, førend vi passerede 7 nede i den 39 over.
Chris Chamberlain fører et lodret bat
Chris Chamberlain hyldes efter hans flotte score mod Copenhagen
I marken slog Copenhagen vildt omkring sig og nød godt af markspillerens manglende evner til at holde om en bold, der kommer ned fra himlen.
Igen, igen var det Raja Khan, der med sine lobbolde skabte gennembruddet. Copenhagen var godt kørende ved 2/104, men Raja snuppede 4/34 og Moeez Raza 4/23 og Copenhagen ude for 157.
Andetholdet spiller årets sidste kamp søndag hjemme mod Ishøj II. Det gælder andenpladsen i 1. division. Glostrup har vundet og rykker op.